**ทัศนคติและพฤติกรรมของประชาชนในเขตกรุงเทพมหานคร**

**ที่มีต่อโครงการ 7 Go Green ลดและเลิกใช้ถุงพลาสติก**

**อริสรา แก้วโลมา, สาวิตรี สุวรรณโณ**

แขนงวิชาการประชาสัมพันธ์และการสื่อสารองค์กร วิทยาลัยนิเทศศาสตร์

มหาวิทยาลัยราชภัฏสวนสุนันทา

s61123321010@ssru.ac.th, [sawitree.ch@ssru.ac.th](mailto:sawitree.ch@ssru.ac.th)

**บทคัดย่อ**

การวิจัยครั้งนี้ศึกษาเกี่ยวกับทัศนคติและพฤติกรรมของประชาชนในเขตกรุงเทพมหานครที่มีต่อโครงการ 7 Go Green ลดและเลิกใช้ถุงพลาสติก รวมถึงศึกษาความสัมพันธ์ระหว่างทัศนคติกับพฤติกรรมของประชาชนในเขตกรุงเทพมหานครที่มีต่อโครงการ 7 Go Green ลดและเลิกใช้ถุงพลาสติก โดยการศึกษาครั้งนี้เป็นการวิจัยเชิงปริมาณ โดยใช้แบบสอบถามในการเก็บรวมรวมข้อมูลจากกลุ่มตัวอย่างจำนวน 320 คน เครื่องมือที่ใช้ในการวิจัย คือ แบบสอบถาม โดยใช้สถิติ t-test การวิเคราะห์ความแปรปรวน (ANOVA) และค่าสัมประสิทธิ์สหสัมพันธ์แบบเพียรสัน (Pearson’s Product Moment Correlation Coefficient) ในการวิเคราะห์ข้อมูล

ผลการวิจัย พบว่า ประชาชนในเขตกรุงเทพมหานครที่มีอายุ ระดับการศึกษา และอาชีพที่แตกต่างกัน จะมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน อย่างมีนัยสำคัญที่ระดับ 0.05 ในขณะที่ไม่พบความแตกต่างระหว่างกลุ่มตัวอย่างที่มีเพศและรายได้ที่แตกต่างกัน และประชาชนในเขตกรุงเทพมหานครที่มีอายุและอาชีพที่แตกต่างกัน จะมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน อย่างมีนัยสำคัญที่ระดับ 0.05 ในขณะที่ไม่พบความแตกต่างระหว่างกลุ่มตัวอย่างที่มีเพศ ระดับการศึกษาและรายได้ที่แตกต่างกัน โดยทัศนคติของประชาชนนั้นมีความสัมพันธ์กับพฤติกรรมของประชาชนในเขตกรุงเทพมหานครที่มีต่อโครงการ 7 Go Green ลดและเลิกใช้ถุงพลาสติก อย่างมีนัยสำคัญทางสถิติที่ระดับ 0.01

คำสำคัญ:ทัศนคติ / พฤติกรรม / ลดและเลิกใช้ถุงพลาสติก / กรุงเทพมหานคร

**Attitude and Behavior of Bangkokians towards**

**7 Go Green Reduce and Stop Using Plastic Bag Project**

Arisara Kaewloma, Sawitree Suvanno

Public Relations and Corporate Communication/College of Communication Arts

Suan Sunandha Rajabhat University

s61123321010@ssru.ac.th, [sawitree.ch@ssru.ac.th](mailto:sawitree.ch@ssru.ac.th)

**Abstract**

This study aims to investigate the attitude and behavior of Bangkokians towards 7 Go

Green Reduce and Stop Using Plastic Bag Project and to study the relationship between attitude and behavior of Bangkokians towards the project. A self-administered questionnaire was used to collect data from 320 Bangkokians. Data were analyzed by using t-test, One-Way ANOVA, and Pearson’s Product Moment Correlation Coefficient.

Findings showed that Bangkokians with different age, educational level, and career

demonstrated different attitude towards the project at the 0.05 significant level, while there was no significant difference among Bangkokians with different sex and income. The results also showed that Bangkokians with different age and career had different behaviors at the 0.05 significant level, while there was no significant difference among Bangkokians with different sex, educational level, and income towards the project . The attitude towards the project was related to behavior of Bangkokians at the 0.01 significant level.

**Keywords:** Attitude/ Behavior/ Reduce and Stop Using Plastic Bag / Bangkok

**บทนำ**

ปัญหาขยะพลาสติก เป็นหนึ่งในปัญหาที่ทั่วโลกกำลังให้ความสนใจ เนื่องจากสภาพพื้นที่สังคมในหลาย ๆ ประเทศกำลังถูกยึดครองด้วยกองขยะที่ไร้หนทางแก้ไขจนก่อให้เกิดมลพิษจากขยะพลาสติกในหลายด้าน อันเป็นหนึ่งในภัยคุกคามที่ยิ่งใหญ่ต่อสิ่งแวดล้อมบนโลกใบนี้ ประเทศไทยถือเป็นประเทศที่มีปัญหาขยะพลาสติกเป็นอย่างมาก โดยในช่วง 10 ปี ที่ผ่านมามีขยะพลาสติกเกิดขึ้นประมาณปีละ 2 ล้านตัน มีการนำขยะพลาสติกกลับไปใช้ประโยชน์ประมาณปีละ 0.5 ล้านตัน ส่วนที่เหลือ 1.5 ล้านตัน ส่วนใหญ่เป็นเศษขยะถุงพลาสติกที่ปนเปื้อน อาทิ ถุงร้อน ถุงเย็นบรรจุอาหาร ถุงหูหิ้ว เป็นต้น เนื่องจากขยะพลาสติกใช้เวลาในการย่อยสลายนับร้อยปี ทำให้ต้องสิ้นเปลืองงบประมาณและพื้นที่ฝังกลบ อีกทั้งยังพบปัญหาต่อเนื่องซึ่งทำให้เกิดปัญหาขยะลอยในแม่น้ำลำคลอง โดยเฉพาะปัญหาขยะพลาสติกลงสู่ท้องทะเล ส่งผลกระทบต่อแหล่งปะการังและสัตว์ทะเล (กรมควบคุมมลพิษ, 2562) ซึ่งเมื่อปีที่ผ่านมาพบว่าประเทศไทยสร้างปริมาณขยะทางทะเลและขยะมูลฝอย 27.4 ล้านตัน ทำให้ติดอันดับ 6 ของประเทศที่มีปริมาณขยะเยอะที่สุดในโลก (กรมทรัพยากรทางทะเลและชายฝั่ง, 2560)

กรุงเทพมหานคร เป็นเมืองที่มีปริมาณขยะมูลฝอยเกิดขึ้นต่อวันมากที่สุดของประเทศไทย จากข้อมูลปริมาณขยะมูลฝอยโดยสำนักสิ่งแวดล้อม ระบุว่าในปี 2561 นั้นกรุงเทพมหานครมีการจัดเก็บขยะมูลฝอยในปริมาณมากถึง 2.23 ล้านตัน โดยเฉลี่ยวันละ 10,525 ตัน ซึ่งนับว่าสูงมาก โดยปริมาณขยะในกรุงเทพมหานครมีแนวโน้มเพิ่มมากขึ้นเรื่อยๆ เนื่องมาจากหลายปัจจัยทั้งการเพิ่มขึ้นของจำนวนประชากรและการขยายตัวของเมืองในเขตชั้นนอกและชั้นใน โดยเฉพาะพื้นที่ใกล้เส้นทางรถไฟฟ้า และการเพิ่มจำนวนประชาชนที่เข้ามาทำงานในพื้นที่ ตลอดจนถึงการเพิ่มขึ้นของจำนวนนักท่องเที่ยว โดยในปี 2558 – 2562 กรุงเทพมหานครได้จัดทำแผนบริหารจัดการขยะมูลฝอย โดยตั้งเป้าหมายว่าภายในปี 2562 กรุงเทพมหานครต้องลดปริมาณขยะลงให้ได้ 7% และรวบรวมขยะอันตรายให้ได้เพิ่มขึ้น 30% รวมถึงต้องเพิ่มเทคโนโลยีในการกำจัดขยะมูลฝอย เพื่อนำไปใช้ประโยชน์ให้ได้ไม่น้อยกว่า 30% ของปริมาณขยะมูลฝอยที่จัดเก็บได้ (สำนักสิ่งแวดล้อม, 2562)

“ถุงพลาสติก” เป็นผลิตภัณฑ์ที่ทำด้วยพอลิเอทิลีน โดยการนำพลาสติกไปผ่านกระบวนการผลิตจากปิโตเลียม ทำการสังเคราะห์นำไปขึ้นรูปเป็นเม็ดพลาสติกและผลิตเป็นถุงพลาสติกขึ้นมา ซึ่งถุงพลาสติกสามารถผลิตได้อย่างรวดเร็วในปริมาณมากด้วยต้นทุนที่ต่ำ ที่สำคัญที่สุด คือมีอายุการใช้งานสั้น ส่วนใหญ่เป็นการใช้เพียงครั้งเดียว (ศูนย์เทคโนโลยีโลหะและวัสดุแห่งชาติ, 2556) ดังนั้นขยะถุงพลาสติกจึงเป็นภาระอย่างยิ่งในการจัดเก็บ ขนส่ง และกำจัด เนื่องจากคุณลักษณะที่เบาบางและมีปริมาณมาก ปะปนกับขยะประเภทอื่นได้ง่าย ทำให้การย่อยสลายขยะอื่นเป็นไปได้ยากยิ่งขึ้น เพราะฉะนั้นยิ่งมีการใช้ถุงพลาสติกมากเท่าไหร่ ปริมาณก๊าซเรือนกระจกที่ปล่อยสู่ชั้นบรรยากาศโลกจากการผลิตและกำจัดขยะถุงพลาสติกก็จะยิ่งสูงมากขึ้นเท่านั้น โดยขยะถุงพลาสติกเมื่อผุพังก็จะกลายเป็นขยะชิ้นเล็ก ๆ ซึ่งสามารถแทรกในชั้นดินและปนเปื้อนในน้ำได้ ทำให้เข้าไปสู่ห่วงโซ่อาหาร ส่งผลให้เกิดความเสียหายต่อพืช สัตว์ มนุษย์ และสิ่งแวดล้อมอย่างต่อเนื่อง กว้างขวาง และยาวนาน จากปัญหานี้ทำให้กระทรวงทรัพยากรธรรมชาติและสิ่งแวดล้อม กำหนดมาตรการให้ลด เลิกและงดใช้ถุงพลาสติกแบบใช้ครั้งเดียว 100% รวมถึงมาตรการสนับสนุนให้เลือกใช้วัสดุทดแทนที่เป็นมิตรต่อสิ่งแวดล้อม โดยเริ่มตั้งแต่วันที่ 1 มกราคม 2563 ซึ่งรัฐบาลไทยตั้งเป้าไว้ว่าภายในปี พ.ศ. 2565 ประเทศไทยจะสามารถลดปริมาณขยะพลาสติกที่ต้องนำไปกำจัดได้ประมาณ 0.78 ล้านตันต่อปี (กระทรวงทรัพยากรธรรมชาติและสิ่งแวดล้อม, 2562)

ขยะพลาสติกเป็นปัญหาที่เกิดจากการบริโภคของมนุษย์ ดังนั้นจึงต้องแก้ปัญหาที่การบริโภค สิ่งสำคัญคือการสร้างการตระหนักรู้ในปัญหาของขยะและส่งเสริมปรับเปลี่ยนพฤติกรรมการบริโภคของมนุษย์ ดังเช่นที่ ดร. สุจิตรา วาสนาดำรงดี นักวิจัย สถาบันวิจัยสภาวะแวดล้อม จุฬาลงกรณ์มหาวิทยาลัย ซึ่งให้สัมภาษณ์กับสำนักข่าวอิศราว่า การปรับเปลี่ยนพฤติกรรมของผู้บริโภคนั้นจำเป็นต้องใช้หลักจิตวิทยาเข้าช่วยคือ การให้ข้อมูลข่าวสารเพื่อให้เกิดการตระหนักรู้และส่งผลให้เกิดทัศนคติอันดี รวมไปถึงการทำให้เกิดการปรับเปลี่ยนพฤติกรรมขึ้น (สำนักข่าวอิสรา, 2560) ดังนั้นการที่บริษัท ซีพี ออลล์ จำกัด (มหาชน) ผู้ก่อตั้งร้านเซเว่น อีเลฟเว่นในประเทศไทย ได้ริเริ่มดำเนินกิจกรรมรณรงค์ลดการใช้ถุงพลาสติกเพื่อลดโลกร้อน ในรูปแบบของการดำเนินงานด้านความรับผิดชอบต่อสังคมในด้านการอนุรักษ์สิ่งแวดล้อม(Corporate Social Responsibility: CSR) ในชื่อโครงการ “7 Go Green ลดและเลิกใช้ถุงพลาสติก” (CSRcom, 2561) ผ่านการใช้สื่อโฆษณาประชาสัมพันธ์หลากหลายประเภท เพื่อให้เข้าถึงประชาชนทุกกลุ่มให้มากที่สุด เป็นการสร้างการรับรู้ ให้ความรู้ ความเข้าใจ ปรับเปลี่ยนทัศนคติ เกิดความรู้สึกที่ดีตลอดจนทำให้เกิดความเต็มใจที่จะเปลี่ยนแปลงพฤติกรรมการใช้ถุงพลาสติกของตนเองเพื่อประโยชน์ต่อตนเองและสังคมจึงเป็นเรื่องที่น่าสนใจ โดยโครงการนี้มีวัตถุประสงค์เพื่อสร้างจิตสำนึกให้คนไทยลดการใช้ถุงพลาสติก สร้างภาพลักษณ์ที่ดีด้านความเป็นองค์กรที่ให้ความสำคัญกับการอนุรักษ์สิ่งแวดล้อมและสร้างพลังเครือข่ายเยาวชนไทยร่วมกันลดใช้ถุงพลาสติก

ปัจจุบันองค์กรธุรกิจต่างๆได้หันมาให้ความสนใจเรื่องความรับผิดชอบต่อสังคม (Corporate Social Responsibility) กันมากขึ้น โดยความรับผิดชอบต่อสังคม (Corporate Social Responsibility: CSR) นั้นหมายถึง การดำเนินธุรกิจต่างๆขององค์กรโดยคำนึงถึงความรับผิดชอบต่อสังคมและสิ่งแวดล้อม รวมถึงการดำเนินกิจการภายใต้หลักจริยธรรมและการจัดการที่ดีอันจะนำไปสู่การพัฒนาที่ยั่งยืน ทั้งนี้เนื่องจากแนวคิดเรื่องความรับผิดชอบต่อสังคมขององค์กรธุรกิจนั้นเป็นแนวคิดที่มุ่งทำประโยชน์เพื่อสังคมและส่วนรวม ในขณะเดียวกันแนวคิดนี้ก็เป็นกลยุทธ์สำคัญในการสื่อสารเพื่อทำให้กลุ่มประชาชนเกิดภาพลักษณ์ ความรู้สึกที่ดี ความภักดี และความไว้วางไจซึ่งเป็นการสนับสนุนทำให้องค์การประสบความสำเร็จได้ด้วยเช่นกัน การที่บริษัท ซีพี ออลล์ จำกัด (มหาชน) ผู้ก่อตั้งร้านเซเว่น อีเลฟเว่นซึ่งเป็นบริษัทที่ประสบความสำเร็จในธุรกิจด้านค้าปลีกประเภทร้านสะดวกซื้อของประเทศไทยได้หันมาสนใจเรื่องสิ่งแวดล้อมโดยได้จัดโครงการ “7 Go Green ลดและเลิกใช้ถุงพลาสติก” เพื่อร่วมปรับเปลี่ยนพฤติกรรมการใช้ถุงพลาสติกของผู้บริโภคและเพื่อรณรงค์และช่วยเหลือสังคมในเรื่องสิ่งแวดล้อมจึงเป็นเรื่องที่น่าสนใจ รวมถึงปัญหาเรื่องขยะพลาสติกก็เป็นประเด็นปัญหาที่ทั่วโลกและประเทศไทย โดยเฉพาะในกรุงเทพมหานครกำลังเผชิญอยู่เนื่องจากปัญหาเรื่องขยะพลาสติกเป็นปัญหาสำคัญที่สามารถนำไปสู่ปัญหาด้านสิ่งแวดล้อมอื่นๆ อีกหลายประการ

การวิจัยครั้งนี้จึงสนใจที่จะศึกษาทัศนคติและพฤติกรรมของประชาชนในเขตกรุงเทพมหานครซึ่งเป็นกลุ่มเป้าหมายสำคัญในการรณรงค์โครงการ 7 Go Green ลดและเลิกใช้ถุงพลาสติก ของเซเว่น อีเลฟเว่น บริษัท ซีพี ออลล์ จำกัด (มหาชน) ว่ากลุ่มเป้าหมายมีการตอบรับกับโครงการนี้อย่างไรโดยเป็นการศึกษาถึงทั้งในเรื่องทัศนคติและพฤติกรรมของประชาชนที่มีต่อตัวโครงการ

**วัตถุประสงค์ของการวิจัย**

1. เพื่อศึกษาทัศนคติที่มีต่อโครงการ 7 Go Green ลดและเลิกใช้ถุงพลาสติกของประชาชน
2. เพื่อศึกษาพฤติกรรมที่มีต่อต่อโครงการ 7 Go Green ลดและเลิกใช้ถุงพลาสติกของประชาชน
3. เพื่อศึกษาความสัมพันธ์ระหว่างทัศนคติกับพฤติกรรมที่มีต่อโครงการ 7 Go Green ลดและเลิกใช้ถุงพลาสติกของประชาชน

**กรอบแนวคิดในการวิจัย**

ตัวแปรอิสระตัวแปรตาม

**คุณลักษณะทางประชากร**

- เพศ

- อายุ

- ระดับการศึกษา

- อาชีพ

- รายได้

ทัศนคติต่อโครงการ 7 Go Green

ลดและเลิกใช้ถุงพลาสติก

พฤติกรรมต่อโครงการ 7 Go Green

ลดและเลิกใช้ถุงพลาสติก

**สมมติฐานการวิจัย**

สมมติฐานที่ 1 ประชาชนในเขตกรุงเทพมหานครที่มีลักษณะทางประชากรแตกต่างกันมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน

1.1 ประชาชนที่มีเพศแตกต่างกันมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน

1.2 ประชาชนที่มีอายุแตกต่างกันมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน

1.3 ประชาชนที่มีระดับการศึกษาแตกต่างกันมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน

1.4 ประชาชนที่มีอาชีพแตกต่างกันมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน

1.5 ประชาชนที่มีรายได้แตกต่างกันมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน

สมมติฐานที่ 2 ประชาชนในเขตกรุงเทพมหานครที่มีลักษณะทางประชากรแตกต่างกันมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน

2.1 ประชาชนที่มีเพศแตกต่างกันมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน

2.2 ประชาชนที่มีอายุแตกต่างกันมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน

2.3 ประชาชนที่มีระดับการศึกษาแตกต่างกันมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน

2.4 ประชาชนที่มีอาชีพแตกต่างกันมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน

2.5 ประชาชนที่มีรายได้แตกต่างกันมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน

สมมติฐานที่ 3ทัศนคติมีความสัมพันธ์กับพฤติกรรมของประชาชนในเขตกรุงเทพมหานครที่มีต่อโครงการ 7 Go Green ลดและเลิกใช้ถุงพลาสติก

**ระเบียบวิธีการวิจัย**

การวิจัยครั้งนี้เป็นการวิชัยเชิงปริมาณโดยใช้รูปแบบการวิจัยเชิงสำรวจ (Survey Research) โดยมีประชากร กลุ่มตัวอย่างเครื่องมือที่ใช้ในการวิจัย กระบวนการในการเก็บรวบรวมข้อมูลและการวิเคราะห์ข้อมูล ดังนี้

**ประชากรและกลุ่มตัวอย่าง**

ประชากรที่ใช้ในการวิจัย คือ ประชาชนในเขตกรุงเทพมหานคร จำนวน 5,666,264 คน แบ่งเป็นเพศชาย 2,669,316 คน เพศหญิง 2,996,948 คน (สำนักบริหารการทะเบียน กรมการปกครอง กระทรวงมหาไทย, 2562) เนื่องจากกลุ่มประชากรมีจำนวนมาก การกำหนดขนาดกลุ่มตัวอย่างจึงใช้สูตรจากโปรแกรม G\*Power (Faul, Erdfelder, Buchner, & Lang, 2009) โดยจากการคำนวณด้วยโปรแกรมพบว่าสถิติการวิเคราะห์ความแปรปรวน (ANOVA) เป็นสถิติที่ต้องใช้ขนาดกลุ่มตัวอย่างมากที่สุดคือ 305 คน โดยมีค่าขนาดอิทธิพล (Effect Size) ในระดับกลางคือ 0.25 และค่าอำนาจการทดสอบ (Power Test) อยู่ที่ 0.95 ดังนั้นเพื่อความครอบคลุมและความเหมาะสมจึงใช้กลุ่มตัวอย่างในการเก็บรวบรวมข้อมูลครั้งนี้จำนวน 320 คน โดยผู้วิจัยใช้วิธีการสุ่มตัวอย่างแบบหลายขั้นตอน (Multi-Stage Sampling) ขั้นตอนที่ 1 เริ่มจากการเลือกตัวอย่างด้วยวิธีการสุ่มอย่างง่าย (Simple random sampling) โดยการใช้เขตพื้นที่การปกครองในการกำหนดตัวอย่าง ซึ่งกรุงเทพมหานครมีเขตปกครองทั้งสิ้น 50 เขต ผู้วิจัยได้ทำการจับฉลากเลือกเขตพื้นที่ที่ใช้ในการเก็บข้อมูลทั้งหมด 4 เขต ได้แก่ เขตดุสิต เขตบางกอกน้อย เขตสัมพันธวงศ์ และเขตหนองแขม ขั้นตอนที่ 2 ใช้วิธีการสุ่มแบบโควต้า (Quota Sampling) เพื่อให้ทั้ง 4 เขตมีจำนวนตัวอย่างเท่าๆกัน จึงกำหนดโควต้าตัวอย่างที่ใช้ในการเก็บข้อมูลเขตละ 80 คน และขั้นตอนสุดท้ายใช้วิธีการสุ่มแบบสะดวก (Convenience Sampling) โดยผู้วิจัยได้แจกแบบสอบถามด้วยตนเองให้กับตัวอย่างที่ยินดีให้ความร่วมมือกับผู้วิจัยในการให้ข้อมูลตอบแบบสอบถาม เพื่อเก็บข้อมูลในพื้นที่ทั้ง 4 เขตที่ได้จากการสุ่มก่อนหน้านั้น โดยเลือกแจกแบบสอบถามในพื้นที่ที่มีผู้คนพลุกพล่าน เช่น ห้างสรรพสินค้า BTS หรือสวนสาธารณะ เป็นต้น

**เครื่องมือที่ใช้ในการวิจัย**

เครื่องมือที่ใช้ในการวิจัย คือ แบบสอบถาม (Questionnaire) ซึ่งประกอบด้วยคำถามแบบปลายเปิด (Open-Ended Questions) และคำถามแบบปลายปิด (Close-Ended Questions) รวมทั้งแบบมาตราส่วนประเมินค่า (Rating Scale Questions) ซึ่งแบบสอบถามแบ่งออกเป็น 4 ส่วน ประกอบด้วย

ส่วนที่ 1 ข้อมูลทั่วไปของผู้ตอบแบบสอบถาม ประกอบด้วย เพศ อายุ ระดับการศึกษา อาชีพ รายได้ต่อเดือน

ส่วนที่ 2 ทัศนคติต่อโครงการ 7 Go Green ลดและเลิกใช้ถุงพลาสติก ซึ่งเป็นแบบสอบถามชนิดมาตราส่วนประมาณค่าแบบลิเคิร์ท (Likert’s Scale) โดยใช้เกณฑ์การกำหนดค่าคะแนน ดังนี้

ระดับความคิดเห็นมากที่สุด มีค่าคะแนนเป็น 5

ระดับความคิดเห็นมาก มีค่าคะแนนเป็น 4

ระดับความคิดเห็นปานกลาง มีค่าคะแนนเป็น 3

ระดับความคิดเห็นน้อย มีค่าคะแนนเป็น 2

ระดับความคิดเห็นน้อยที่สุด มีค่าคะแนนเป็น 1

โดยนำคะแนนที่ได้มาหาค่าเฉลี่ยแล้วแปลความหมายของค่าเฉลี่ย ดังนี้

คะแนน 1.00 – 2.50 มีระดับความคิดเห็นอยู่ในระดับน้อย

คะแนน 2.51 – 3.50 มีระดับความคิดเห็นอยู่ในระดับปานกลาง

คะแนน 3.51 – 5.00 มีระดับความคิดเห็นอยู่ในระดับมาก

ส่วนที่ 3 พฤติกรรมต่อโครงการ 7 Go Green ลดและเลิกใช้ถุงพลาสติก ซึ่งเป็นแบบสอบถามชนิดมาตราส่วนประมาณค่าแบบลิเคิร์ท (Likert’s Scale) โดยใช้เกณฑ์การกำหนดค่าคะแนน ดังนี้

ระดับพฤติกรรมมากที่สุด มีค่าคะแนนเป็น 5

ระดับพฤติกรรมมาก มีค่าคะแนนเป็น 4

ระดับพฤติกรรมปานกลาง มีค่าคะแนนเป็น 3

ระดับพฤติกรรมน้อย มีค่าคะแนนเป็น 2

ระดับพฤติกรรมน้อยที่สุด มีค่าคะแนนเป็น 1

โดยนำคะแนนที่ได้มาหาค่าเฉลี่ยแล้วแปลความหมายของค่าเฉลี่ย ดังนี้

คะแนน 1.00 – 2.50 มีระดับพฤติกรรมอยู่ในระดับน้อย

คะแนน 2.51 – 3.50 มีระดับพฤติกรรมอยู่ในระดับปานกลาง

คะแนน 3.51 – 5.00 มีระดับพฤติกรรมอยู่ในระดับมาก

ส่วนที่ 4 ข้อเสนอแนะเพิ่มเติม

เครื่องมือที่ใช้ในการวิจัยครั้งนี้มีการทำการทดสอบ (Pre-test) กับกลุ่มตัวอย่างจำนวน 50 คน เพื่อปรับปรุงแบบสอบถามในเรื่องการใช้ภาษาและความเข้าใจง่ายในประเด็นต่างๆ จากนั้นมีการทดสอบค่าความน่าเชื่อถือ (Reliability) โดยโปรแกรมสำเร็จรูปเพื่อหาค่าความเชื่อมั่นด้วย Cronbach’s alpha ได้ค่าความเชื่อมั่นเท่ากับ 0.891

**การวิเคราะห์ข้อมูลและการทดสอบสมมติฐาน**

การวิจัยครั้งนี้ใช้การวิเคราะห์เชิงพรรณา ได้แก่ ค่าร้อยละ (Percentage) ค่าเฉลี่ย (Mean) และค่าส่วนเบี่ยงเบนมาตรฐาน (Standard Deviation) เพื่ออธิบายข้อมูลทางประชากรศาสตร์ และข้อมูลโดยทั่วไป และใช้การวิเคราะห์เชิงอนุมาน เพื่อ การทดสอบสมมติฐาน โดยสมมติฐานที่ 1 และ 2 ใช้การวิเคราะห์ t-test เพื่อทดสอบความแตกต่างระหว่างเพศชายและเพศหญิงในเรื่องทัศนคติและพฤติกรรมต่อโครงการ 7 Go Green ลดและเลิกใช้ถุงพลาสติกของประชาชนในเขตกรุงเทพมหานคร และใช้การวิเคราะห์ความแปรปรวน (ANOVA) เพื่อทดสอบความแตกต่างของลักษณะทางประชากรตัวอื่น ๆ ซึ่งได้แก่ อายุ ระดับ การศึกษา อาชีพ และรายได้ ที่จะมีผลต่อทัศนคติและพฤติกรรมที่มีต่อโครงการ 7 Go Green ลดและเลิกใช้ถุงพลาสติก ส่วนสมมติฐานที่ 3 ใช้ค่าสัมประสิทธิ์สหสัมพันธ์แบบเพียรสัน (Pearson’s Product Moment Correlation Coefficient) หรือค่า r เพื่อทดสอบความสัมพันธ์ระหว่างทัศนคติกับพฤติกรรมของประชาชนในเขตกรุงเทพมหานครที่มีต่อโครงการ 7 Go Green ลดและเลิกใช้ถุงพลาสติก โดยมีการประมวลผลด้วยคอมพิวเตอร์โดยใช้โปรแกรมสำเร็จรูป SPSS ในการแปลผล และใช้ระดับนัยสำคัญ 0.05 เพื่อเป็นเกณฑ์ในการปฏิเสธหรือยอมรับสมมติฐาน

**ผลการวิจัย**

**ส่วนที่ 1 ข้อมูลทั่วไปของลักษณะส่วนบุคคล**

ลักษณะส่วนบุคคลของผู้ตอบแบบสอบถามประกอบไปด้วยเพศ อายุ ระดับการศึกษา อาชีพ และรายได้ วิเคราะห์ข้อมูลโดยใช้สถิติร้อยละ พบว่า กลุ่มตัวอย่างทั้งสิ้นมีจำนวน 320 คน (n=320) ส่วนใหญ่เป็นเพศหญิง จำนวน 179 คน คิดเป็นร้อยละ 55.94 และเพศชาย จำนวน 141 คน คิดเป็นร้อยละ 44.06 ซึ่งส่วนใหญ่อายุ 20-30 ปี จำนวน 141 คน คิดเป็นร้อยละ 44.06 รองลงมามีอายุต่ำกว่า 20 ปี จำนวน 69 คน คิดเป็นร้อยละ 21.56 มีอายุ 41-50 ปี จำนวน 46 คน คิดเป็นร้อยละ 14.38 มีอายุ 31-40 ปี จำนวน 45 คน คิดเป็นร้อยละ 14.06 และกลุ่มตัวอย่างอายุ 51 ปีขึ้นไป จำนวน 19 คน คิดเป็นร้อยละ 5.94

กลุ่มตัวอย่างส่วนใหญ่มีระดับการศึกษาอยู่ในระดับปริญญาตรี จำนวน 171 คน คิดเป็นร้อยละ 53.44 รองลงมามีระดับการศึกษาต่ำกว่าปริญญาตรี จำนวน 139 คน คิดเป็นร้อยละ 43.44 และกลุ่มตัวอย่างที่มีระดับการศึกษาสูงกว่าปริญญาตรี จำนวน 10 คน คิดเป็นร้อยละ 3.12 กลุ่มตัวอย่างส่วนใหญ่ประกอบอาชีพนักเรียน/นักศึกษา จำนวน 110 คน คิดเป็นร้อยละ 34.38 อาชีพพนักงานเอกชน จำนวน 64 คน คิดเป็นร้อยละ 20.00 อาชีพธุรกิจส่วนตัว จำนวน 56 คน คิดเป็นร้อยละ 17.50 อาชีพข้าราชการ/รัฐวิสาหกิจ จำนวน 48 คน คิดเป็นร้อยละ 15.00 และกลุ่มตัวอย่างที่ประกอบอาชีพอื่น ๆ จำนวน 42 คน คิดเป็นร้อยละ 13.12 กลุ่มตัวอย่างส่วนใหญ่มีรายได้ต่อเดือนต่ำกว่าหรือเท่ากับ 15,000 บาท จำนวน 152 คน คิดเป็นร้อยละ 47.50 มีรายได้ต่อเดือน 15,001-25,000 บาท จำนวน 121 คน คิดเป็นร้อยละ 37.81 มีรายได้ต่อเดือน 25,001-35,000 บาท จำนวน 31 คน คิดเป็นร้อยละ 9.69 มีรายได้ต่อเดือน 35,001-45,000 บาท จำนวน 12 คน คิดเป็นร้อยละ 3.75 และกลุ่มตัวอย่างที่มีรายได้ต่อเดือน 45,001 บาทขึ้นไปจำนวน 4 คน คิดเป็นร้อยละ 1.25

**ส่วนที่ 2 ทัศนคติต่อโครงการ 7 Go Green ลดและเลิกใช้ถุงพลาสติกของประชาชนในเขตกรุงเทพมหานคร**

**ตารางที่ 1** ตารางแสดงค่าเฉลี่ย และส่วนเบี่ยงมาตรฐานของทัศนคติต่อโครงการ 7 Go Green ลดและเลิกใช้ถุงพลาสติก

|  |  |  |  |
| --- | --- | --- | --- |
| **ทัศนคติที่มีต่อโครงการ 7 Go Green ลดและเลิกใช้ถุงพลาสติก** | **ระดับความคิดเห็น** | | |
| **ค่าเฉลี่ย**  **()** | **ส่วนเบี่ยงเบนมาตรฐาน (S.D.)** | **แปลผล** |
| 1.) ท่านเห็นด้วยที่ CP All จัดโครงการ 7 Go Green ลดและเลิกใช้ถุงพลาสติก | 3.72 | 1.109 | เห็นด้วยมาก |
| 2.) ท่านคิดว่าโครงการ 7 Go Green ลดและเลิกใช้ถุงพลาสติกเป็นโครงการที่สร้างประโยชน์ให้สังคม | 3.59 | 1.079 | เห็นด้วยมาก |
| 3.) ท่านคิดว่าการรณรงค์ของโครงการ 7 Go Green ลดและเลิกใช้ถุงพลาสติก จะนำมาซึ่งผลลัพธ์ที่คุ้มค่า | 3.53 | 1.144 | เห็นด้วยมาก |
| 4.) ท่านเชื่อว่าโครงการ 7 Go Green ลดและเลิกใช้ถุงพลาสติกจะสามารถช่วยลดปัญหาภาวะโลกร้อนในขณะนี้ได้ | 3.05 | 1.658 | เห็นด้วย  ปานกลาง |
| 5.) ท่านเชื่อว่าโครงการ 7 Go Green ลดและเลิกใช้ถุงพลาสติกจะสามารถสร้างจิตสำนึกให้ประชาชนหันมาใส่ใจในเรื่องของปัญหาภาวะโลกร้อน | 3.08 | 1.265 | เห็นด้วย  ปานกลาง |
| **รวม** | **3.39** | **0.932** | **ปานกลาง** |

จากตารางที่ 1 พบว่า กลุ่มตัวอย่างมีทัศนคติต่อโครงการ 7 Go Green ลดและเลิกใช้ถุงพลาสติกโดยรวมอยู่ในระดับปานกลาง มีค่าเฉลี่ยเท่ากับ 3.39 โดยหัวข้อที่กลุ่มตัวอย่างเห็นด้วยมากที่สุด คือ ท่านเห็นด้วยที่ CP All จัดโครงการ 7 Go Green ลดและเลิกใช้ถุงพลาสติก มีค่าเฉลี่ยเท่ากับ 3.72 รองลงมา คือ ท่านคิดว่าโครงการ 7 Go Green ลดและเลิกใช้ถุงพลาสติกเป็นโครงการที่สร้างประโยชน์ให้สังคม มีค่าเฉลี่ยเท่ากับ 3.59 และหัวข้อท่านเชื่อว่าโครงการ 7 Go Green ลดและเลิกใช้ถุงพลาสติกจะสามารถช่วยลดปัญหาภาวะโลกร้อนในขณะนี้ได้มีค่าเฉลี่ยน้อยที่สุดคือ 3.05

**ส่วนที่ 3 พฤติกรรมต่อโครงการ 7 Go Green ลดและเลิกใช้ถุงพลาสติกของประชาชนในเขตกรุงเทพมหานคร**

**ตารางที่ 2** ตารางแสดงค่าเฉลี่ย และส่วนเบี่ยงมาตรฐานของพฤติกรรมของกลุ่มตัวอย่างที่มีต่อโครงการ 7 Go Green ลดและเลิกใช้ถุงพลาสติก

|  |  |  |  |
| --- | --- | --- | --- |
| **พฤติกรรมที่มีต่อโครงการ 7 Go Green ลดและเลิกใช้ถุงพลาสติก** | **ระดับพฤติกรรม** | | |
| **ค่าเฉลี่ย**  **()** | **ส่วนเบี่ยงเบนมาตรฐาน (S.D.)** | **แปลผล** |
| 1.) ท่านไม่รับถุงพลาสติกทุกครั้ง เมื่อไปซื้อของที่ร้านสะดวกซื้อ | 3.50 | 1.332 | มาก |
| 2.) ท่านใช้ถุงผ้าแทนการใช้ถุงพลาสติกเป็นประจำ | 3.29 | 1.205 | ปานกลาง |
| 3.) ท่านแนะนำเพื่อนหรือคนใกล้ตัวให้ใช้ถุงผ้าแทนการใช้ถุงพลาสติก | 3.06 | 1.197 | ปานกลาง |
| 4.) ท่านยังใช้ถุงพลาสติกจากร้านสะดวก เมื่อซื้ออาหารประเภทที่ต้องอุ่นร้อน | 3.54 | 1.174 | มาก |
| 5.) ท่านยังใช้ถุงพลาสติกจากร้านสะดวกซื้อ เพราะสะดวกกว่าใช้ถุงผ้า | 3.05 | 1.230 | ปานกลาง |
| 6.) ท่านยังใช้ถุงพลาสติกอยู่เป็นประจำ | 3.03 | 1.286 | ปานกลาง |
| **รวม** | **3.24** | **0.572** | **ปานกลาง** |

จากตารางที่ 2 พบว่ากลุ่มตัวอย่างมีระดับพฤติกรรมที่มีต่อโครงการ 7 Go Green ลดและเลิกใช้ถุงพลาสติกโดยรวมอยู่ในระดับปานกลาง มีค่าเฉลี่ยเท่ากับ 3.24 และส่วนเบี่ยงเบนมาตรฐานเท่ากับ 0.572 โดยหัวข้อที่กลุ่มตัวอย่างมีพฤติกรรมมากที่สุด คือ ท่านยังใช้ถุงพลาสติกจากร้านสะดวก เมื่อซื้ออาหารประเภทที่ต้องอุ่นร้อน มีค่าเฉลี่ยเท่ากับ 3.54 รองลงมา คือ ท่านไม่รับถุงพลาสติกทุกครั้ง เมื่อไปซื้อของที่ร้านสะดวกซื้อ มีค่าเฉลี่ยเท่ากับ 3.50 และหัวข้อท่านยังใช้ถุงพลาสติกอยู่เป็นประจำมีค่าเฉลี่ยน้อยที่สุดคือ 3.03

**ส่วนที่ 4 ผลการวิเคราะห์ข้อมูลตามสมมติฐาน**

**สมมติฐานที่ 1** ประชาชนในเขตกรุงเทพมหานครที่มีลักษณะทางประชากร ได้แก่ เพศ อายุ ระดับการศึกษา อาชีพ และรายได้ที่แตกต่างกันมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน ผลการวิเคราะห์ข้อมูลพบว่า สมมติฐานได้รับการยอมรับเพียงบางส่วนกล่าวคือ ประชาชนในเขตกรุงเทพมหานครที่มีอายุ ระดับการศึกษา และอาชีพแตกต่างกันมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน อย่างมีนัยสำคัญทางสถิติที่ระดับ 0.05 (อายุ F=1.124, p<.05; ระดับการศึกษา F=3.944, p<.05; อาชีพ F=3.125, p<.05) ในขณะที่ไม่พบความแตกต่างของกลุ่มตัวอย่างที่มีเพศและรายได้ที่แตกต่างกัน (เพศ t=1.243, p>.05; รายได้ F=1.848, p>.05)

**สมมติฐานที่ 2** ประชาชนในเขตกรุงเทพมหานครที่มีลักษณะทางประชากร ได้แก่ เพศ อายุ ระดับการศึกษา อาชีพ และรายได้ที่แตกต่างกันมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน ผลการวิเคราะห์ข้อมูลพบว่า สมมติฐานได้รับการยอมรับเพียงบางส่วนกล่าวคือ ประชาชนในเขตกรุงเทพมหานครที่มีอายุและอาชีพที่แตกต่างกันมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน อย่างมีนัยสำคัญทางสถิติที่ระดับ 0.05( อายุ F=3.998, p< .05; อาชีพ F=3.290, p< .05) ในขณะที่ไม่พบความแตกต่างของกลุ่มตัวอย่างที่มีเพศ ระดับการศึกษา และรายได้ที่แตกต่างกัน (เพศ t= 0.194, p>.05; ระดับการศึกษา F=1.174, p>.05; รายได้ F= 1.201, p>.05)

**สมมติฐานที่ 3** ทัศนคติมีความสัมพันธ์กับพฤติกรรมของประชาชนในเขตกรุงเทพมหานครที่มีต่อโครงการ 7 Go Green ลดและเลิกใช้ถุงพลาสติก

**ตารางที่ 3** ตารางแสดงความสัมพันธ์ระหว่างทัศนคติกับพฤติกรรมที่มีต่อโครงการ 7 Go Green ลดและเลิกใช้ถุงพลาสติกของประชาชนในเขตกรุงเทพมหานคร

|  |  |  |
| --- | --- | --- |
| **Pearson Correlation** | **ทัศนคติ** | **พฤติกรรม** |
| ทัศนคติ | - | 0.333\*\* |
| พฤติกรรม | 0.333\*\* | - |

**\* มีนัยสำคัญทางสถิติที่ระดับ 0.01**

จากตารางที่ 3ผลการวิเคราะห์ข้อมูลเกี่ยวกับความสัมพันธ์ระหว่างทัศนคติกับพฤติกรรมที่ส่งผลต่อโครงการ 7 Go Green ลดและเลิกใช้ถุงพลาสติกของประชาชนในเขตกรุงเทพมหานคร พบว่า ทัศนคติของประชาชนในเขตกรุงเทพมหานคร มีความสัมพันธ์กับพฤติกรรมของประชาชนในเขตกรุงเทพมหานครที่มีต่อโครงการ 7 Go Green ลดและเลิกใช้ถุงพลาสติกอย่างมีนัยสำคัญทางสถิติที่ 0.01 ( r = 0.333 ; p < .01)

**ตารางที่ 4 ตารางสรุปผลการทดสอบสมมติฐาน**

|  |  |  |
| --- | --- | --- |
| สมมติฐานที่ 1ประชาชนในเขตกรุงเทพมหานครที่มีลักษณะทางประชากรแตกต่างกันมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน | **ผลการทดสอบสมมติฐาน** | |
| **ยอมรับ** | **ไม่ยอมรับ** |
| 1.1 เพศ |  |  |
| 1.2 อายุ |  |  |
| 1.3 ระดับการศึกษา |  |  |
| 1.4 อาชีพ |  |  |
| 1.5 รายได้ |  |  |

**ตารางที่ 4 (ต่อ)**

|  |  |  |
| --- | --- | --- |
| สมมติฐานที่ 2ประชาชนในเขตกรุงเทพมหานครที่มีลักษณะทางประชากรแตกต่างกันมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน | **ผลการทดสอบสมมติฐาน** | |
| **ยอมรับ** | **ไม่ยอมรับ** |
| 2.1 เพศ |  |  |
| 2.2 อายุ |  |  |
| 2.3 ระดับการศึกษา |  |  |
| 2.4 อาชีพ |  |  |
| 2.5 รายได้ |  |  |
| สมมติฐานที่ 3 ทัศนคติมีความสัมพันธ์กับพฤติกรรมของประชาชนในเขตกรุงเทพมหานครที่มีต่อโครงการ 7 Go Green ลดและเลิกใช้ถุงพลาสติก |  |  |

**อภิปรายและสรุปผลการวิจัย**

จากวิจัยเรื่อง ทัศนคติและพฤติกรรมของประชาชนในเขตกรุงเทพมหานครที่ส่งผลต่อโครงการ 7 Go Green ลดและเลิกใช้ถุงพลาสติก มีประเด็นที่สามารถอภิปรายได้ ดังนี้

**สมมติฐานที่ 1** ประชาชนในเขตกรุงเทพมหานครที่มีลักษณะทางประชากร ได้แก่ เพศ อายุ ระดับการศึกษา อาชีพ และรายได้ที่แตกต่างกันจะมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน ผลวิจัยพบว่า ประชาชนในเขตกรุงเทพมหานครที่มีอายุ ระดับการศึกษา และอาชีพที่แตกต่างกันจะมีทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน ซึ่งเป็นไปตามสมมติฐานการวิจัย ในขณะที่ไม่พบความแตกต่างของตัวแปรด้านเพศและรายได้ โดยจากผลการวิจัยพบว่าตัวแปรด้านช่วงอายุ อาชีพและการศึกษาเป็นตัวแปรที่น่าสนใจที่ทำให้เกิดทัศนคติที่แตกต่างกัน โดยช่วงอายุ 20-30 ปี มีทัศนคติเห็นด้วยต่อโครงการ 7 Go Green ลดและเลิกใช้ถุงพลาสติกมากที่สุด ซึ่งช่วงอายุนี้อาจเป็นวัยเรียนและวัยทำงานที่จำเป็นต้องใช้บริการ 7-Eleven อยู่เป็นประจำ เมื่อเกิดโครงการฯ ดังกล่าวขึ้นย่อมส่งผลต่อความคิดเห็นทัศนคติและการใช้บริการได้โดยตรง นอกจากนี้ผลการวิจัยยังพบอีกว่าการประกอบอาชีพที่แตกต่างกัน ทำให้มีแนวโน้มความคิดเห็นหรือทัศนคติต่อโครงการ 7 Go Green ลดและเลิกใช้ถุงพลาสติกแตกต่างกัน ทั้งนี้เนื่องจากแต่ละอาชีพมีลักษณะเฉพาะและมีความเชี่ยวชาญแตกต่างกันจึงทำให้มีความรู้สึกต่อโครงการแตกต่างกันได้ เช่น อาชีพแม่บ้านจำเป็นต้องใช้บริการ 7-Eleven อยู่เป็นประจำโดยเป็นกลุ่มที่จำเป็นต้องใช้ถุงในการใส่สิ่งของเนื่องจากมีการซื้อสินค้าที่เป็นเครื่องอุปโภคบริโภคจำนวนมากเพื่อครอบครัวเมื่อร้านค้าไม่ได้ให้ถุงพลาสติกแล้ว กลุ่มคนเหล่านี้ต้องซื้อและพกถุงผ้าทุกครั้ง ซึ่งอาจต่างจากอาชีพนักศึกษา หรือวินมอเตอร์ไซค์รับจ้างที่อาจเข้าใช้บริการ 7-Eleven ในการซื้อสินค้าเพียงไม่กี่ชิ้นและไม่จำเป็นต้องใช้ถุงพลาสติก เช่น ขนมปัง กาแฟ หรือเครื่องดื่มชูกำลัง เป็นต้น จึงทำให้มีความคิดเห็นและความรู้สึกต่อโครงการนี้แตกต่างกันได้ ซึ่งก็มีผลการวิจัยหลายๆชิ้นที่ได้ศึกษาเรื่องลักษณะทางประชากรโดยเฉพาะตัวแปรด้านอายุและอาชีพที่มีผลกับความรู้ ทัศนคติและพฤติกรรมในเรื่องเกี่ยวกับการลดขยะมูลฝอย (สมพงษ์ แก้วประยูร, 2558) ในส่วนของระดับการศึกษานั้น ผลการวิจัยพบว่า ระดับการศึกษาที่สูงขึ้นมีแนวโน้มทัศนคติที่ดีต่อโครงการ 7 Go Green ลดและเลิกใช้ถุงพลาสติกเพิ่มมากขึ้น ทั้งนี้เนื่องจากการอบรม การเรียนรู้ และการศึกษาที่สูงขึ้นนั้นอาจทำให้เกิดการเปลี่ยนแปลงทัศนคติต่อปัญหาด้านสิ่งแวดล้อมและแนวทางการแก้ไขปัญหาข้างต้น ซึ่งระดับการศึกษาเป็นตัวแปรสำคัญซึ่งทำให้คนมีความคิดและค่านิยมที่แตกต่างกัน ตามที่ วิโล, โกลด์ฮาร์เบอร์ และ เยทส์ (1980) ได้ระบุไว้ว่าระดับการศึกษาเป็นคุณลักษณะทางประชากรที่สำคัญประการหนึ่งที่ทำให้คนมีความคิด ค่านิยม ทัศนคติและพฤติกรรมแตกต่างกันได้

**สมมติฐานที่ 2** ประชาชนในเขตกรุงเทพมหานครที่มีลักษณะทางประชากร ได้แก่ เพศ อายุ ระดับการศึกษา อาชีพ และรายได้ที่แตกต่างกันมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกันผลวิจัยพบว่า ยอมรับสมมติฐานบางส่วนกล่าวคือ ประชาชนในเขตกรุงเทพมหานครที่มีอายุและอาชีพที่แตกต่างกัน จะมีพฤติกรรมต่อโครงการ 7 Go Green ลดและเลิกใช้ถุงพลาสติกแตกต่างกัน ในขณะที่ไม่พบความแตกต่างในตัวแปรด้านเพศ ระดับการศึกษา และรายได้ จากผลการวิจัยแสดงให้เห็นว่าอายุและอาชีพเป็นตัวแปรหนึ่งที่น่าสนใจต่อโครงการ 7 Go Green ลดและเลิกใช้ถุงพลาสติก ทั้งนี้เนื่องจากการรณรงค์เกี่ยวกับโครงการ7 Go Green ลดและเลิกใช้ถุงพลาสติกนั้น ตัวแปรด้านพฤติกรรมเป็นเป้าหมายสำคัญของผู้จัดทำโครงการที่ต้องการสนับสนุนและส่งเสริมพฤติกรรมการลดและเลิกใช้ถุงพลาสติกของประชาชน ทั้งนี้เนื่องจากพฤติกรรมเหล่านี้จะส่งผลโดยตรงกับการช่วยลดปริมาณขยะพลาสติกของประเทศได้ ดังนั้นตัวแปรที่ควรให้ความสำคัญคือเรื่องของอายุและอาชีพของประชาชนเพราะเป็นตัวแปรที่อาจทำให้เกิดพฤติกรรมแตกต่างกันได้ ทั้งนี้เนื่องจากคนที่มีอายุแตกต่างกันก็จะมีประสบการณ์ชีวิตที่แตกต่างกัน จึงทำให้อายุเป็นตัวแปรสำคัญที่ทำให้คนเรามีทัศนคติ ความรู้สึกนึกคิดและพฤติกรรมที่แตกต่างกันตามไปด้วย รวมถึงอายุยังเป็นตัวกำหนดความแตกต่างของเนื้อหาข้อมูลและความยากง่ายในการชักจูงใจด้วย เช่นเดียวกับอาชีพซึ่งเป็นตัวแปรที่กำหนดลักษณะความสนใจและความเชี่ยวชาญของกลุ่มตัวอย่างรวมถึงอาชีพที่แตกต่างกันอาจทำให้เรามีความสนใจและพฤติกรรมที่แตกต่างกันได้เช่นกัน การประกอบอาชีพค้าขาย รับจ้าง และแม่บ้าน เป็นอาชีพที่ได้รับผลกระทบโดยตรงจากประเด็นเรื่องการให้บริการเกี่ยวกับถุงพลาสติกกับลูกค้า เช่น อาชีพแม่ค้าโดยปกติจำเป็นที่จะต้องใช้ถุงพลาสติกใส่ของให้ลูกค้า แต่พอมีกฎหมายให้งดใช้ถุงพลาสติกและโครงการลดและเลิกใช้ถุงพลาสติก แม่ค้าเหล่านี้จึงต้องปรับเปลี่ยนพฤติกรรมการใช้ถุงพลาสติกโดยตรง ซึ่งก็มีงานวิจัยหลายชิ้นที่เป็นศึกษาเรื่องเกี่ยวกับการลดพฤติกรรมการใช้พลาสติกซึ่งก็พบความน่าสนใจของตัวแปรด้านอายุและอาชีพเช่นกัน ดังเช่นงานวิจัยของกนิษฐา รัตนสินธ (2561) ที่ได้ศึกษาเรื่อง “การลดการใช้พลาสติกของประชากรในจังหวัดฉะเชิงเทรา” ซึ่งพบว่า อาชีพที่แตกต่างกัน มีผลต่อการลดการใช้พลาสติกของประชากรในจังหวัดฉะเชิงเทรา และงานวิจัยของ จอมจันทร์ นทีวัฒนาและวิชัย เทียนถาวร (2560) ที่ได้ศึกษาเรื่อง “ความรู้และทัศนคติที่ส่งผลต่อพฤติกรรมการลดขยะชุมชนแม่กาอำเภอเมือง จังหวัดพะเยา” โดยพบว่า พฤติกรรมการลดขยะมีสหสัมพันธ์เชิงบวกอย่างมีนัยสำคัญกับอาชีพและรายได้ต่อเดือน ดังนั้นในการรณรงค์ในเรื่องเกี่ยวกับการลดและเลิกใช้ถุงพลาสติกหรือแม้แต่การปรับเปลี่ยนพฤติกรรมเกี่ยวกับการใช้ถุงพลาสติกเพื่อลดปริมาณขยะนั้นก็ควรให้ความสำคัญกับตัวแปรด้านอายุและอาชีพของกลุ่มเป้าหมายที่กำลังสื่อสารด้วยเพื่อเพิ่มโอกาสให้การสื่อสารประสบความสำเร็จตามเป้าหมาย

**สมมติฐานที่ 3** ทัศนคติมีความสัมพันธ์กับพฤติกรรมของประชาชนในเขตกรุงเทพมหานครที่มีต่อโครงการ 7 Go Green ลดและเลิกใช้ถุงพลาสติก ผลวิจัยพบว่า ยอมรับสมมติฐานการวิจัยทัศนคติมีความสัมพันธ์กับพฤติกรรมของประชาชนในเขตกรุงเทพมหานครที่มีต่อโครงการ 7 Go Green ลดและเลิกใช้ถุงพลาสติก จากผลวิจัยดังกล่าวได้เป็นไปตามที่ โรเซนเบิร์ก และฮอฟแลนด์ (1960) กล่าวว่า ทัศนคติเป็นตัวแปรสำคัญในการจูงใจต่อแนวโน้มในการตอบสนองอย่างเฉพาะเจาะจงกับสิ่งที่สนใจ ดังนั้นจึงสรุปได้ว่า ทัศนคติ เป็นความสัมพันธ์ที่คาบเกี่ยวกับระหว่างความรู้สึกและความเชื่อ หรือการรับรู้ของบุคคลกับแนวโน้มที่จะมีพฤติกรรมที่แสดงออกถึงความชอบหรือไม่ชอบต่อบุคคล สถานที่ สิ่งของ หรือเหตุการณ์ต่าง ๆ ทัศนคติสามารถเกิดขึ้นได้และสามารถเปลี่ยนแปลงได้ สอดคล้องกับแนวคิดของสุรพงษ์ โสธนะเสถียร (2533) ซึ่งได้กล่าวถึงทัศนคติว่า มีรากฐานมาจากความเชื่อที่อาจส่งผลถึงพฤติกรรมในอนาคตได้ ทัศนคติจึงเป็นความพร้อมที่จะตอบสนองต่อสิ่งเร้า และเป็นมิติของการประเมินเพื่อแสดงว่าชอบ หรือไม่ชอบต่อประเด็นหนึ่ง ๆ ซึ่งถือเป็นการสื่อสารภายในบุคคล (Interpersonal Communication) ที่เป็นผลกระทบมาจากการรับสารและจะมีผลต่อพฤติกรรมต่อไป จากผลการศึกษาครั้งนี้พบว่ากลุ่มตัวอย่างมีทัศนคติเห็นด้วยในประเด็นที่ซีพีออลล์จัดโครงการ 7 Go Green ลดและเลิกใช้ถุงพลาสติกมากที่สุดทั้งนี้เพราะเป็นโครงการที่สร้างประโยชน์ให้กับสังคม เนื่องจากการเป็นโครงการที่ดีและมีประโยชน์จึงทำให้ส่งผลต่อแนวโน้มด้านพฤติกรรมที่แสดงออกมาให้เห็นเป็นรูปธรรมของประชาชน เช่น การไม่รับถุงพลาสติกเมื่อไปซื้อของที่ร้านสะดวกซื้อ และการพกถุงผ้าแทนการใช้ถุงพลาสติกเป็นประจำ อย่างไรก็ตามถึงแม้ว่าตัวแปรทัศนคติจะเป็นตัวแปรที่มีความสำคัญต่อแนวโน้มการเกิดพฤติกรรมแต่ก็ยังมีปัจจัยอื่นๆที่เกี่ยวข้องอีกมากมาย ดังนั้นผู้จัดทำโครงการนอกจากจะต้องให้ความสำคัญกับเรื่องของทัศนคติแล้วก็ยังต้องให้ความสำคัญกับปัจจัยเรื่องอื่นๆด้วย เช่น การให้ข้อมูลข่าวสารอย่างเพียงพอและต่อเนื่อง การสร้างความสะดวกแก่กลุ่มเป้าหมายในการรับบริการหรือแม้แต่การวางแผนให้เกิดพฤติกรรมอย่างต่อเนื่องเพื่อให้การลดและเลิกถุงพลาสติกเกิดขึ้นอย่างเป็นรูปธรรมมากขึ้นได้ต่อไป

**ข้อเสนอแนะ**

จากการวิจัยเรื่อง ทัศนคติและพฤติกรรมของประชาชนในเขตกรุงเทพมหานคร ที่ส่งผลต่อโครงการ 7 Go Green ลดและเลิกใช้ถุงพลาสติก ผู้วิจัยมีข้อเสนอแนะ ดังนี้

1. จากการศึกษา พบว่า ทัศนคติต่อโครงการ 7 Go Green ลดและเลิกใช้ถุงพลาสติกของประชาชนในเขตกรุงเทพมหานครโดยรวมอยู่ในระดับปานกลาง ดังนั้นเพื่อให้เกิดทัศนคติหรือความรู้สึกในเชิงบวกต่อโครงการมากยิ่งขึ้น จึงควรพัฒนาในเรื่องการสื่อสารและประชาสัมพันธ์ข้อมูลต่างๆของโครงการให้มีความต่อเนื่องและครอบคลุมแก่กลุ่มเป้าหมาย การทำเรื่อง CSR เป็นเรื่องที่ดีทั้งกับตัวองค์กร สังคมรวมถึงประเด็นเรื่องขยะ สภาวะโลกร้อนก็เป็นสิ่งที่ควรทำต่อไป
2. จากการศึกษา พบว่า พฤติกรรมที่มีต่อโครงการ 7 Go Green ลดและเลิกใช้ถุงพลาสติกโดยรวมอยู่ในระดับปานกลางเช่นกัน ทั้งนี้ก็อาจจะจากการสื่อสารข้อมูลข้อมูลโครงการไม่เพียงพอ ทำให้ประชาชนไม่มีแนวโน้มเข้าร่วมโครงการเท่าที่ควร ทั้งนี้ควรให้ความสำคัญกับแผนการสื่อสาร โดยการเพิ่มช่องทางการสื่อสารโครงการมากยิ่งขึ้น
3. ผลการศึกษาที่น่าสนใจอีกประการคือ ความสัมพันธ์ระหว่างทัศนคติกับพฤติกรรมที่มีต่อโครงการ 7 Go Green ลดและเลิกใช้ถุงพลาสติกของประชาชนในเขตกรุงเทพมหานครที่มีความสัมพันธ์กันนั้น กล่าวคือ ผู้ที่มีทัศนคติโดยรวมเกี่ยวกับโครงการ 7 Go Green ลดและเลิกใช้ถุงพลาสติกเชิงบวกจะส่งผลต่อแนวโน้มพฤติกรรมต่อโครงการ 7 Go Green ลดและเลิกใช้ถุงพลาสติกสูงตามไปด้วย ดังนั้นเพื่อให้ประชาชนมีแนวโน้มพฤติกรรมต่อโครงการ 7 Go Green ลดและเลิกใช้ถุงพลาสติกสูง ทั้งการใช้ถุงผ้าแทนการใช้ถุงพลาสติก ลดการใช้ถุงพลาสติกเมื่อซื้อของจำนวนน้อย ก็ควรมีการสร้างทัศนคติเกี่ยวกับโครงการ 7 Go Green ลดและเลิกใช้ถุงพลาสติกเชิงบวกมากยิ่งขึ้น เพื่อให้ประชาชนเข้าใจ เห็นด้วย และเห็นถึงคุณค่าหรือคุณประโยชน์ของโครงการ

**เอกสารอ้างอิง**

กนิษฐา รัตนสินธ. (2561). *การลดการใช้พลาสติกของประชากรในจังหวัดฉะเชิงเทรา* (รายงานผลการวิจัย). กรุงเทพฯ: มหาวิทยาลัยรามคำแหง.

กรมควบคุมมลพิษ. (2562)*. Roadmap การจัดการขยะพลาสติก.* สืบค้นเมื่อ 25 มกราคม 2563, จาก: <http://www.pcd.go.th/Public/News/GetNewsThai.cfm?task=lt2019&id=18562>

กรมทรัพยากรทางทะเลและชายฝั่ง. (2560). *ขยะพลาสติก.* สืบค้นเมื่อ 25 มกราคม 2563, จาก: <https://www.dmcr.go.th/detailAll/13797/nws/16>

กระทรวงทรัพยากรธรรมชาติและสิ่งแวดล้อม. (2562). *ทั่วโลกกำจัดขยะ (พลาสติก) แก้ปัญหาสิ่งแวดล้อมร่วมกันอนุรักษ์พลังงาน.* สืบค้นเมื่อ 26 มกราคม 2563, จาก: <https://www.greennetworkthailand.com>

จอมจันทร์ นทีวัฒนา และวิชัย เทียนถาวร. (2560). *ความรู้และทัศนคติที่ส่งผลต่อพฤติกรรมการลดขยะชุมชนแม่กา อำเภอเมือง จังหวัดพะเยา* (รายงานผลการวิจัย). พะเยา: มหาวิทยาลัยพะเยา.

ซีเอสอาร์คอม CSRcom. (2561). *ซีพี ออลล์ : 7 Go Green “ลดและเลิกใช้ถุงพลาสติก”.* สืบค้นเมื่อ 26 มกราคม 2563, จาก:http://www.csrcom.com/project/view/899

ศูนย์เทคโนโลยีโลหะและวัสดุแห่งชาติ (MTEC). (2556). *กระบวนการผลิตเม็ดพลาสติก.* สืบค้นเมื่อ 26 มกราคม 2563, จาก: https://www.mtec.or.th/

สมพงษ์ แก้วประยูร. (2558). *ความรู้ ทัศนคติและพฤติกรรมการจัดการขยะมูลฝอยในครัวเรือนของประชาชนในเขตเทศบาลเมืองควนลัง อำเภอหาดใหญ่ จังหวัดสงขลาการรับรู้และทัศนคติที่ประชาชนมีต่อกิจกรรมด้านความ รับผิดชอบต่อสังคมของมหาวิทยาลัยหาดใหญ่* (รายงานผลการวิจัย). สงขลา: มหาวิทยาลัยหาดใหญ่.

สำนักข่าวอิสรา. (2560). *ถอดบทเรียน CHULA Zero Waste "งดใช้ถุงพลาสติก" ในรั้วจุฬาฯ.* สืบค้นเมื่อ 20 มกราคม2563, จาก <https://www.isranews.org/isranews-scoop/55406-chula-zero-waste55406.html>

สำนักบริหารการทะเบียน กรมการปกครอง กระทรวงมหาดไทย. (2562). *จำนวนประชากร.* สืบค้นเมื่อ 28 มกราคม2563, จาก: <https://stat.bora.dopa.go.th/stat/statnew/statMenu/newStat/home.php>

สำนักสิ่งแวดล้อม. (2562). *กรุงเทพฯ กับปัญหาขยะล้นเมือง.* สืบค้นเมื่อ 26 มกราคม 2563, จาก: https://www.ngobiz.org/home/2019/8/กรุงเทพฯ-กับปัญหาขยะล้น/

สุรพงษ์ โสธนะเสถียร. (2533). *การสื่อสารกับสังคม.* กรุงเทพฯ: จุฬาลงกรณ์มหาวิทยาลัย.

F. Faul, E. Erdfelder, A. Buchner, and A. G. Lang, (2009). “Statistical power analyses using G\*Power 3.1,” *Behavior Research Methods.* 41(4): 1149-1160.

Rosenberg, R. J. & Hovland, C. I. (1960). *Psychosocial Factor in Drug Use Among Community College Students.* Dissertation Abstracts.

Wiio, O. A., Goldhaber, G. M., and Yates, M. P. (1980). *Communication Yearbook*. New Jersey: International Communication Association.